Tshwane-burgemeester toe wel gerehabiliteerDr. Murunwa Makwarela. (Foto: Twitter) Dr. Murunwa Makwarela het die sertifikaat opgespoor wat verklaar dat hy gerehabiliteer is nadat hy in 2016 insolvent verklaar is, en sal vir eers in sy pos as burgemeester van Tshwane aanbly. Die metro het Donderdag aangedui dat dié sertifikaat Donderdagoggend deur Johann Mettler, stadsbestuurder van Tshwane, ontvang is. Mettler het die Gautengse provinsiale verkiesingsbeampte van die Onafhanklike Verkiesingskommissie (OVK) gevolglik ingelig om die vakature vir die setel wat Makwarela beklee het, onmiddellik te herroep. Die OVK het ontvangs van Mettler se brief erken en aangedui dat hulle die versoek sal verwerk. Maroela Media het vroeër berig oor die herrie wat om Makwarela se kop losgebars het, nadat dit aan die lig gekom het dat hy in 2016 insolvent verklaar is, en nie bewyse kon lewer dat hy wel gerehabiliteer is soos hy aangevoer het nie. Dr. Makwarela, Cope se enigste raadslid in die Tshwane-metro, is gevolglik uit sy pos as burgemeester geskop. Ingevolge die Grondwet mag ongerehabiliteerde insolvente persone nie as openbare verteenwoordigers in munisipale rade, die Nasionale Raad van Provinsies of die Nasionale Vergadering dien nie. Makwarela het vroeër reeds verskoning geëis en sy regsverteenwoordiger het aangedui dat Makwarela bloot gesukkel het om ’n afskrif van die bewys dat hy gerehabiliteer is, op te spoor. Hy het toe onderneem om die bewys teen Vrydag 10 Maart te lewer.